อธิบาย 4 อุตสาหกรรมของเวียดนามที่น่าสนใจในปี 2023
1. พลังงาน   เวียดนามเพิ่งลงนามเข้าร่วม Just Energy Transition Partnership (JETP) หรือ พันธมิตรด้านการเปลี่ยนผ่านพลังงานที่เป็นธรรม เมื่อเดือนธันวาคม 2022 ที่ผ่านมา ซึ่งจะเริ่มเห็นผลการเปลี่ยนแปลงระดับนโยบายในปี 2023 นี้ เพราะการพัฒนาด้านพลังงานระดับประเทศ ย่อมส่งผลใหญ่ต่อภาพรวมของเวียดนาม   เวียดนามอยุ่ในระหว่างร่างแผนพัฒนาพลังงานหมายเลข 8 อยู่ และแผนดังกล่าวอาจมีการปรับเปลี่ยนเพิ่มอีกเพื่อเให้สอดคล้องกับเงื่อนไขที่ตกลงไว้กับ JETP โดยขั้นต่อไปคือการวาง Roadmap ภายในเดือนพฤศจิกายน จะมีการวางแผนหลายด้านทั้งการลดการปล่อยก๊าซเรือนกระจก รวมถึงเพิ่มการลงทุนในภาคพลังงานหมุนเวียน   

2. ท่องเที่ยว  ด้านการท่องเที่ยวในปี 2022 ยังคงไม่ค่อยดีนัก เนื่องจากเวียดนามก็ไม่ต่างกับประเทศอื่น ๆ ที่ต้องปิดพรมแดนเนื่องจากสถานการณ์โควิด-19 ยาวนานมาจนถึงช่วงปลายปี 2022 เป็นภาคส่วนที่ต้องจับตาดูว่าการการท่องเที่ยวในปี 2023 จะทำให้ทุกอย่างดีขึ้นหรือไม่หลังจากเวียดนามเปิดพรมแดนรับนักท่องเที่ยว ทางการเวียดนามคาดว่าในสิ้นปีจะมีนักท่องเที่ยวรวม 5 ล้านคน ซึ่งน้อยกว่าปี 2019 (ก่อนโควิด-19) ที่มียอดนักท่องเที่ยวสูงถึง 19 ล้านคน   กรณีนี้คล้าย ๆ กับไทยที่จบปี 2022 ด้วยจำนวนนักท่องเที่ยวประมาณ 10 ล้านคน ที่เทียบกับปี 2019 เคยมีนักท่องเที่ยวมากถึง 41 ล้านคนต่อปี หากเวียดนามสามารถเพิ่มจำนวนนักท่องเที่ยวได้อย่างต่อเนื่อง ภาคการท่องเที่ยวก็อาจจะฟื้นแบบเต็มตัวได้เลย    

3. IT   ช่วงที่โควิด-19 ระบาด มีบริษัทสตาร์ทอัพเกิดขึ้นในเวียดนามเป็นจำนวนมาก สร้างแรงดึงดูดอย่างมากให้กับการลงทุนในเวียดนาม จากข้อมูลของ Do Ventures and the National innovation Centre (NIC) พบว่าในปี 2021 มีเงินลงทุนในบริษัทสตาร์ทอัพเวียดนามมากถึง 1.4 พันล้านดอลลาร์สหรัฐ สูงกว่าปี 2019 ที่มีเงินลงทุนที่ราว ๆ 874 ล้านดอลลาร์สหรัฐ   ด้วยเม็ดเงินลงทุนที่สูงมาก ทำให้ความต้องการแรงงานสายเทคพุ่งขึ้นสูงตาม โดยเฉพาะในภูมิภาคเอเชียตะวันออกเฉียงใต้ บริษัทจัดหางาน Adecco สาขาเวียดนามได้ให้ข้อมูลว่าใน ไตรมาสที่ 3 ของปี 2022 บริษัท IT รวม ๆ ต้องการแรงงานสูงถึง 530,000 คน และยังขาดคนอีก 150,000 คน ถึงแม้จะหาครบได้ตามจำนวนที่ต้องการในปีนี้ แต่ก็คาดการณ์ว่าปี 2024 จะยังต้องการคนอีก 195,000 คน   ทางรัฐบาลเองก็มีแผนทำระบบเศรษฐกิจดิจิทัลผ่านการลงทุนพัฒนาด้าน IT เพื่อกระตุ้นให้ฝ่ายต่าง ๆ สามารถเข้าถึงข้อมูลบริษัทต่าง ๆ ง่ายขึ้น ซึ่งช่วยกระตุ้นการลงทุนโดยรวม และการจ้างงานโดยเฉพาะในฝั่ง IT    

4. การผลิต   ในเดือนพฤศจิกายนปีที่ผ่านมา ดัชนี S&P Purchasing Managers Index ตกลงเหลือ 47.4 จากเดิม 50.6 ในเดือนตุลาคม ชี้ให้เห็นถึงการหดตัวของภาคการผลิตในเวียดนาม มีคำสั่งผลิตน้อยลง ทำให้โรงงานหลายแห่งจำต้องปลดพนักงาน หรือลดกำลังผลิตลง   แรงงานที่ว่างงานเหล่านี้อาจจะสับเปลี่ยนไปอยู่ที่ภาคส่วนอื่น เนื่องจากช่วงโควิดระบาดหนักก็ได้รับผลกระทบมาแล้วครั้งหนึ่ง ไม่ก็อาจจะกลายเป็นโอกาสดีหากมีบริษัทใดบริษัทหนึ่งต้องการเพิ่มกำลังผลิตให้มากขึ้น   อย่างไรก็ดี ภาคการผลิตที่เป็นหัวใจหลักของเวียดนามอาจเป็นตัวสะท้อนเศรษฐกิจโลกได้ในปี 2023 เนื่องจากบริษัทระดับโลกจำนวนมากได้ทยอยย้ายฐานการผลิตไปอยู่ในเวียดนามมากขึ้น
ข่าวเศรษฐกิจและการเงิน